Foto's: Sterftes in Spanje aangemeld weens hittegolf | Maroela Media
Foto's: Sterftes in Spanje aangemeld weens hittegolf
Brandbestryders besig om vlamme te blus in Palma d'Ebre naby Tarragona in Spanje. [27 Junie 2019]. (Foto: AP Photo/Jordi Borras)
'n 17-jarige seun van die Cordoba-streek in die suide van Spanje is dié land se eerste bevestigde slagoffer van die hittegolf wat tans groot dele van Europa in 'n wurggreep het.
Plaaslike gesondheidsowerhede het bevestig die tienerseun het in lande naby die klein dorpie Castro del Rio gewerk toe hy sonsteek opgedoen het. Hy is Vrydag in die vroeë oggendure in die Reina Sofia de Cordoba-hospitaal dood.
Kort daarna is 'n tweede sterfte in Valladolid aangemeld waar 'n 80-jarige op straat dood is.
Die hittegolf word veroorsaak deur 'n laedrukstelsel oor die Atlantiese oseaan wat warm lug van die Sahara in 'n noordelike rigting na Europa versprei. Temperature van tot 42 °C het Vrydag in Spanje voorgekom.
BBC berig in Frankryk is die land se hoogste temperatuur ooit in Gallargues-le-Montueux waargeneem – 'n allemintige 45,9 °C. Die vorige rekord was 44,1 °C tydens 'n hittegolf in 2003. In Frankryk is ook reeds hittegolfverwante sterftes aangemeld. Donderdag is 'n konstruksiewerker in Rennes dood nadat hy siek geword het terwyl hy op 'n bouperseel gewerk het.
Intussen bemoeilik die knellende hitte ook pogings om 'n verwoestende veldbrand in Tarragona in die noordooste van Spanje geblus te kry. Die brand het Woensdag op 'n hoenderplaas begin en minstens 7 000 ha is reeds verwoes in wat beskryf word as die ergste veldbrand in die Katalaanse gebied in 20 jaar. Brandbestryders voorspel dat tot 20 000 ha in die slag kan bly voor die vlamme onder beheer gebring kan word.
Minstens 400 brandbestryders veg tans teen die vlamme, met helikopters en vliegtuie wat met die bestrydingspogings help. Verskeie huise in Torre de l'Espanyol, Flix, Vinebre en Palma d'Ebre is reeds ontruim.
Plaaslike inwoners kyk na die skade van die verwoestende veldbrand in Torre de l'Espanyol naby Tarragona in Spanje. [27 Junie 2019]. (Foto: AP Photo/Jordi Borras)
Die landskap staan swart gebrand in Torre de l'Espanyol naby Tarragona in Spanje. [27 Junie 2019]. (Foto: AP Photo/Jordi Borras)
Eskom ontken Zim het kragrekening betaal
Die wêreld in foto's – 28 Junie 2019
Die foto's roep herinneringe aan die brande in Knysna op.
Hier buite Barberton in Mpumalanga is ek vir maande lank sieklik van die bedompigheid en hitte. Hoofpyn, naarheid, swakheid..dis hel vir my vir ten minste 5 maande van elke jaar. Dit het n groot invloed op mens se leefwyse, ek verlaat die huis nie meer as 3 keer n maand in die somer, net om vir my kinders en kleinkinders te kuier. Ek kan goed glo dat mens kan doodgaan van hitte.